**Råd om medisinering ved mangel på kortisonacetat**

Kortisonacetat eller hydrokortison er livsviktige medikamenter til personer med primær binyrebarksvikt og andre sykdommer som gir sviktende egenproduksjon av kortisol. Det er for tiden legemiddelmangel på Cortison® (kortisonacetat) 25 mg. Preparatet forventes ifølge Legemiddelverket å være tilgjengelig fra 01.12.22.

Under følger informasjon fra Legemiddelverket om tilgjengelige preparater inneholdende kortisonacetat eller hydrokortison per 30.09.22:

**Hydrokortison:**

*Registrerte preparater på H-resept:* Alkindi, Efmody, Lilinorm og Plenadren*.*

*Uregistrerte preparater:* Hydrokortison Orion, 5 mg og 10 mg, Hydrokortison Takeda 20 mg og Cortef tabletter 5 mg.

**Kortisonacetat:**

*Uregistrerte preparater: Cortisonacetat tabletter Naf Tab 5mg og Cortisonacetat Glostrup tabletter 2,5mg.*

***Råd om medisinering med annet glukokortikoidpreparat ved legemiddelmangel:***

**1. valg:**

* Skifte fra Cortison® (kortisonacetat) til uregistrert legemiddel som inneholder samme virkestoff kortisonacetat: Behold doser (i mg) og tidspunkt for doser uendret.

**2. valg:**

* Skifte fra Cortison® (kortisonacetat) til hydrokortisonpreparat: 1 mg kortisonacetat tilsvarer 0,8 mg hydrokortison. Ved skifte fra Cortison® (kortisonacetat) 12,5 mg x 2, vil tilsvarende dose hydrokortison-preparat være 10 mg x 2. Tidspunkt og antall doser per døgn holdes uendret.
* Skifte fra Cortison® (kortisonacetat) til hydrokortison depotpreparat Plenadren®, som kun skal doseres 1 gang daglig. Plenadren 20 mg x 1 daglig vil for de fleste være adekvat dose selv om man tidligere har brukt kortisonacetat døgndose 25-37,5 mg.

**3. valg:**

* Skifte midlertidig fra Cortison® (kortisonacetat) til prednisolonpreparat x 1 daglig. 1 mg kortisonacetat tilsvarer ca. 0,2 mg prednisolon, slik at døgndose kortisonacetat 12,5 mg x 2 vil tilsvare døgndose prednisolon 5 mg x 1. Prednisolon ansees som 3. valg da det ikke er dokumentert likeverdig som substitusjonsbehandling ved binyrebarksvikt, samt at risiko for feildosering ansees stor.

For oppdatering om kortison-mangelen følg gjerne med på Legemiddelverkets nyhetssak: [Mangel på Cortison tabletter - Legemiddelverket](https://legemiddelverket.no/legemiddelmangel/nyheter-om-legemiddelmangel-og-avregistreringer/mangel-pa-cortison-tabletter)